钦定古今图书集成/明伦汇编/氏族典/第399卷 > 《廖用贤尚友录》 > 史建瑭
## 钦定古今图书集成/明伦汇编/氏族典/第399卷 > 《廖用贤尚友录》 > 史建瑭

按《五代史史建瑭传》：“建瑭，雁门人，少事军中为裨校，
自晋与梁相距于潞州，建瑭已为晋兵先锋。梁兵数
为建瑭所杀，相戒常避史先锋，以功加检校左仆射。
天祐九年，晋精兵皆北攻燕，独符存审与建瑭以三
千骑屯赵州。梁军已破枣彊，存审扼下博桥，建瑭分
其麾下五百骑为五队，一之衡水，一之南宫，一之信”
都，一之阜城，而自将其一，约各取梁刍牧者十人。会
下博至暮，擒梁兵数十皆杀之，各留其一人，纵使逸
去，告之曰：“晋王军且大至。”明日，建塘率百骑为梁旗
帜，杂其刍牧者，暮扣梁营，杀其守门卒，纵火大呼，斩
击数十百人。而梁刍牧者所出，各遇晋兵有所亡失。
其纵而不杀者，归而皆言晋军且至。梁太祖夜拔营
去，晋军以故得并力以收燕。后从庄宗入魏博，累以
功历贝、相二州刺史。十八年，晋军讨张文礼于镇州，
建瑭以先锋兵下赵州，执其刺史王鋋，兵傅镇州，建
瑭攻其城门，中流矢卒，年四十二。